I Oklahoma City Thunder i ze una de łe trenta scuadre che łe zoga inte ła NBA, el canpionado de basket meregano. A se ga suito da dir che ła só storia ła ze bastansa resente par el fato che fin a’l 2008 A ghe jera i Seattle SuperSonics: un acordo tra i cai de Seattle e Clayton Bennett, paron de ła scuadra, fato anca par realsar ła economìa de ła sità de Oklahoma dopo l’atentado de’l 1995, el ga vùo come conseguensa el spostamento de ła scuadra de i SuperSonics a Oklahoma City e el canbio de nome; eco nasùi i Oklahoma City Thunder. Łe sorte de ła scuadra łe ze presto łigàe a Kevin Durant e Russell Westbrook, do zogadori tanto forti e conosùi, che i ga formà na copia d’oro fin a’l 2021; sta cuà ła jera considerada na copia da far paura, i gaveva na inteza granda e ła esplozività de Westbrook ła garantìa tanti ponti. Purtropo parò Durant, a fin contrato, el ga desizo de pasar a i Golden State Warriors parché el jera promozo de vìnsar l’aneło , e deso Westbrook el se ga catà sansa un conpanjo in grado de tenjerghe testa. Inte el 2021 Westbrook el ga zogà so un łeveło mostruozo, deventanto el secondo zogador dopo Orcar Robertson a serar ła stajon NBA co ła tripla dopia de media, ma adiritura suparàndoło par nùmaro de triple dopie inte un intiero canpionado.